Hittegolf: Wees voorbereidFoto: batsonchirowellness.com Met die hittegolf wat tans groot dele van die land in sy kake het, word mense aangeraai om nie vir lang tye buite te wees nie. Volgens Chitra Bodasing, woordvoerder van ER24, kan hitteuitputting tot ŉ beroerte of ŉ hartaanval lei. “Erge hoofpyne, spierpyne, disoriëntasie of ŉ erge dors is gewoonlik tekens van hitteuitputting. As enige van dié simptome opgemerk word, moet mediese behandeling onmiddellik verkry word,” het sy gesê. Bodasing het gesê water is ŉ mens se belangrikste bondgenoot teen die hitte. “Voorkom dat jy dehidreer deur genoeg water te drink en uit die son te bly. As jy dit wel buite moet waag, maak gebruik van sonskerm.” Volgens Bodasing sal die dra van ŉ sonbril en hoed ook die effek van die hitte op jou liggaam verminder.